[pic] | KUMMISSJONI TAL-KOMUNITAJIET EWROPEJ |

Brussel 25.9.2009

KUMM(2009) 504 finali

RAPPORT MILL-KUMMISSJONI

DWAR IS-SUSSIDJARJETÀ U L-PROPORZJONALITÀ (is-16-il rapport dwar it-Tfassil Aħjar tal-Liġijiet li jkopri s-sena 2008)

RAPPORT MILL-KUMMISSJONI

DWAR IS-SUSSIDJARJETÀ U L-PROPORZJONALITÀ(is-16-il rapport dwar it-Tfassil Aħjar tal-Liġijiet li jkopri s-sena 2008)

1. INTRODUZZJONI

Dan hu s-16-il rapport dwar l-applikazzjoni tal-prinċipji tas-sussidjarjetà u l-proporzjonalità li l-Kummissjoni tippreżenta lill-Kunsill Ewropew u lill-Parlament Ewropew, f'konformità mal-protokoll mehmuż mat-Trattat li jistabbilixxi l-Komunità Ewropea[1]. Kif kien il-każ għar-rapport tal-2007, dan ir-rapport ma jkoprix kwistjonijiet usa’ ta' regolamentazzjoni aħjar peress li dawn kienu ġew trattati fit-Tielet Reviżjoni Strateġika ta' Regolamentazzjoni Aħjar [2].

2. IL-QAFAS LEGALI U ISTITUZZJONALI

2.1. Il-prinċipji tas-sussidjarjetà u l-proporzjonalità

Is-sussidjarjetà u l-proporzjonalità huma definiti fil-paragrafi 2 u 3 tal-Artikolu 5 tat-Trattat li jistabbilixxi l-Komunità Ewropea (TKE). Il-Protokoll 30 tat-Trattat (TKE) jagħti aktar dettalji dwar kif għandhom jiġu applikati dawn iż-żewġ prinċipji.

Is-sussidjarjetà hija prinċipju gwida għat-tfassil tal-linja li tissepara r-responsabbiltajiet ta' Stat Membru u dawk tal-UE - jiġifieri, min għandu jaġixxi ? Jekk il-Komunità jkollha kompetenza esklużiva f’qasam, m’hemm l-ebda dubju dwar min għandu jaġixxi, u s-sussidjarjetà ma tapplikax. Jekk il-Komunità u l-Istati Membri jkunu jaqsmu l-kompetenza bejniethom, il-prinċipju jistabbilixxi b’mod ċar preżunzjoni favur l-Istati Membri li jieħdu azzjoni. Il-Komunità għandha tieħu azzjoni biss jekk l-għanijiet ma jkunux jistgħu jinkisbu b'mod suffiċċjenti mill-Istati Membri (it-test tan-neċessità) u jekk ikunu jistgħu jinkisbu aħjar mill-Komunità (it-test tal-valur miżjud jew tal-effettività mqabbla).

Is-sussidjarjetà hija kunċett dinamiku u kull evalwazzjoni tagħha għad tevolvi maż-żmien. Hi tippermetti li l-azzjoni tal-Komunità fil-limiti tal-kompetenzi tagħha tkun tista' tiġi estiża meta ċ-ċirkostanzi jeħtieġu hekk, u minn naħa l-oħra, li tkun restritta u sospiża meta ma tgħaddix aktar mit-test tas-sussidjarjetà[3].

Il-proporzjonalità hija prinċipju gwida meta jkun qed jiġi ddefinit kif l-Unjoni għandha teżerċita l-kompetenzi tagħha, sew b'mod esklussiv kif ukoll b'mod maqsum ( x'għandha tkun il-forma u n-natura tal-azzjoni tal-UE ?). Sew l-Artikolu 5 TKE kif ukoll il-Protokoll jistipulaw li l-azzjoni m'għandhiex tmur lil hinn minn dak li hu neċessarju sabiex jinkisbu l-għanijiet tat-Trattat. Kull deċiżjoni trid tmur favur l-għażla l-anqas restrittiva.

2.2. Modi ta' applikazzjoni, opportunità għall-kummenti, u kontroll ex post

L-istituzzjonijiet kollha tal-Unjoni jridu jikkonformaw maż-żewġ prinċipji. Il-Protokoll u l-Ftehim Interistituzzjonali tal-1993 dwar is-sussidjarjetà[4] fasslu obbligi speċifiċi li l-elementi prinċipali tagħhom huma mqassra hawnhekk.

Il-Kummissjoni għandha: tikkonsulta b'mod wiesa' qabel ma tipproponi leġiżlazzjoni; tistqarr fil-memorandum ta' spjegazzjoni għal kull proposta leġiżlattiva r-raġunijiet li minħabba fihom hija tikkonkludi li l-proposta hija konformi mas-sussidjarjetà u l-propozjonalità; u tieħu f'kunsiderazzjoni l-piż fuq il-Komunità, fuq il-gvernijiet nazzjonali, fuq l-awtoritajiet lokali, fuq l-operaturi ekonomiċi u fuq iċ-ċittadini.

Il-Parlament Ewropew u l-Kunsill iridu jipprovdu ġustifikazzjoni dwar is-sussidjarjetà f'każ li xi emenda li jagħmlu tkun taffettwa l-ambitu tal-azzjoni tal-Komunità[5]. F'każ li tkun tapplika l-proċedura ta' konsultazzjoni jew ta' kooperazzjoni, il-Kunsill għandu jinforma lill-Parlament bil-pożizzjoni tiegħu dwar is-sussidjarjetà u l-proporzjonalità f'dikjarazzjoni ta' raġunijiet[6].

Il-Kumitat Ekonomiku u Soċjali Ewropew u l-Kumitat tar-Reġjuni jesprimu l-opinjonijiet tagħhom jew meta jkunu kkonsultati jew inkella f'opinjonijiet b'inizjattiva tagħhom stess. Il-Konferenza tal-Kumitati tal-Komunità u l-Affarijiet Ewropej tal-Parlamenti tal-Unjoni Ewropea’ (COSAC) tista' wkoll tesprimi opinjoni dwar l-applikazzjoni tal-prinċipju tas-sussidjarjetà[7].

Minn Settembru 2006, il-Kummissjoni qiegħda tittrażmetti proposti leġiżlattivi ġodda lill-parlamenti nazzjonali filwaqt li tistedinhom jagħtu r-reazzjonijiet tagħhom. Għalkemm dan l-eżerċizzju jmur lil hinn minn kwistjonijiet relatati mas- sussidjarjetà u l-proporzjonalità, bosta mill-kummenti mill-parlamenti nazzjonali jirrigwardaw dawn il-prinċipji.

Fl-aħħarnett, il-Qorti tal-Ġustizzja u l-Qorti tal-Prim'Istanza jistgħu jistħarrġu l-legalità ta' atti tal-istituzzjonijiet biex jaraw jekk dawn ikunux konformi mal-prinċipju tas-sussidjarjetà.

3. L-APPLIKAZZJONI TAL-PRINċIPJI MILL-KUMMISSJONI FL-2008

3.1. Kif il-Kummissjoni tittratta l-prinċipji

Il-Protokoll jirrikjedi li l-Kummissjoni tiddikjara r-raġunijiet għalfejn tikkonsidra li proposta leġiżlattiva tkun konformi mal-prinċipji tas-sussidjarjetà u l-proporzjonalità. Il-Kummissjoni tagħmel dan f'għadd ta' modi: is-sussidjarjetà u l-proporzjonalità huma eżaminati bħala parti mill-valutazzjonijiet ta’ impatt li l-Kummissjoni tipproduċi għall-inizjattivi kollha importanti tagħha, u dawn huma trattati fil-memorandum ta’ spjegazzjoni u fil-preamboli tal-proposti leġiżlattivi.

Karatteristika ewlenija tas-sistema ta' valutazzjoni tal-impatt tal-Kummissjoni hi l-kontroll ta' kwalità indipendenti provdut mill-Bord ta' Valutazzjoni tal-Impatt (BVI). Fl-opinjonijiet tiegħu, il-BVI jirrakkomanda titjib f'elementi ċentrali tal-valutazzjonijiet ta' impatt, inkluż fejn tidħol il-valutazzjoni tas-sussidjarjetà u l-proporzjonalità. L-opinjonijiet tal-BVI huma parti mill-mod kif il-Kummissjoni tadotta internament id-deċiżjonijiet u huma ukoll disponibbli lill-istituzzjonijiet l-oħra u lill-pubbliku ġenerali ladarba l-Kummissjoni tadotta l-inizjattiva korrispondenti.

Ir-Rapport tal-BVI għall-2008 juri li kien hemm żieda fin-numru ta’ rakkomandazzjonijiet tal-BVI dwar is-sussidjarjetà u proporzjonalità (29 każ fl-2007, 48 fl-2008). Fuq il-bażi tax-xogħol tal-BVI u tat-“tabella ta’ valutazzjoni” li l-Kumitat tar-Reġjuni żviluppa għax-xogħol tiegħu stess dwar is-sussidjarjetà[8], il-Kummissjoni tejbet il-gwida dwar kif għandhom jiġu analizzati s-sussidjarjetà u l-proporzjonalità fil-linji gwida reveduti dwar il-valutazzjoni tal-impatt li adottat f’Jannar 2009. Dawn issa fihom żewġ settijiet espliċiti ta’ mistoqsijiet[9] li huma bbażati fuq il-Protokoll 30, u li għandhom jgħinu sabiex titjieb il-kwalità tal-analiżijiet fil-valutazzjonijiet tal-impatt. Per eżempju, il-mistoqsijiet jiffokaw l-attenzjoni fuq il-preżenza ta' aspetti tranżnazzjonali li jistgħu jkunu indikazzjoni li l-Istati Membri ma jistgħux jilħqu waħidhom l-għanijiet b'mod sodisfaċenti.

3.2. Eżempji ta’ kif il-Kummissjoni applikat il-prinċipji permezz tal-valutazzjonijiet tal-impatt tagħha

Il-Pakkett ta’ Rikonċiljazzjoni[10]. Dan il-pakkett jikkonsisti minn reviżjonijiet ta’ żewġ Direttivi: waħda dwar il-protezzjoni ta’ ħaddiema nisa tqal (l-estensjoni tad-dritt għal-liv għall-maternità minn 14 sa 18-il ġimgħa, fil-prinċipju b'salarju sħiħ) u waħda dwar għajnuna lill-miżżewwġin u lil nisa li jaħdmu għal rashom (billi jiġu applikati lill-miżżewwġin li jassistu, fuq talba tagħhom, l-istess dispożizzjonijiet ta’ sigurtà soċjali bħal bħas-sieħeb tagħhom li jaħdem għal rasu). Ir-riżultati inizjali tal-valutazzjoni tal-impatt urew, b’mod partikolari fil-każ tal-aħħar proposta, li l-ispejjeż tal-implimentazzjoni jkunu sinifikanti għal bosta mill-Istati Membri. Għalhekk, sabiex ċerti miżuri jkunu proporzjonati għall-għanijiet, il-Kummissjoni proponiet li tagħmel l-applikazzjoni tagħhom volontarja għall-Istati Membri.

Ir-Rati tal-VAT ridotti għal servizzi lokali[11]. Il-proposta tal-Kummissjoni li tnaqqas ir-rati tal-VAT għal servizzi lokali intensivi fix-xogħol tintroduċi aktar flessibiltà għall-Istati Membri fl-istabbiliment tar-rati tal-VAT għal servizzi fejn id-dimensjoni tas-suq intern tkun negliġibbli. Dan huwa eżempju ta’ kif ħarsa ġdida lejn l-applikazzjoni ta’ biċċa leġiżlazzjoni tista’ twassal għat-tnaqqis tal-livell tal-intervent mill-UE.

Id-Direttiva dwar trattament ugwali barra mill-impjieg [12]. Il-proposta li jiġi implimentat il-prinċipju ta’ trattament ugwali bejn il-persuni irrispettivament mir-reliġjon jew twemmin, diżabbiltà, età jew orjentament sesswali fiha numru ta’ salvagwardji biex jiġi ċċarat fejn l-Istati Membri iżommu l-kompetenza (eż. is-sustanza tal-edukazzjoni, in-natura sekulari tal-Istat jew le, ir-rikonoxximent taż-żwieġ omosesswali jew le). Bħala reazzjoni għal tħassib li l-miżuri relatati mad-diżabbiltà jwasslu għal spejjeż sproporzjonati għan-negozju, il-Kummissjoni żgurat li l-proposata tibni fuq il-kunċett ta’ akkomodazzjoni raġonevoli, li hu familjari għan-negozji peress li ġie stabbilit fid-Direttiva dwar trattament ugwali fl-impjieg[13]. Il-proposta tal-Kummissjoni tispeċifika l-fatturi li għandhom jitqiesu meta jiġi kkunsidrat dak li hu ‘raġonevoli’, u l-memorandum ta’ spjegazzjoni juri kif dan jikkonforma mal-prinċipji ta’ sussidjarjetà u proporzjonalità.

Ir-Rakkomandazzjoni tal-Kunsill dwar kwistjonijiet relatati mad-droga fil-ħabs Il-Kummissjoni bdiet taħdem fuq inizjattiva li tirrakkomanda li l-Istati Membri jieħdu azzjonijiet relatati mal-amministrazzjoni ta’ kwistjonijiet relatati mad-droga fil-ħabsijiet. Dan kien se jikkomplimenta r-Rakkomandazzjoni ġenerali fuq dipendenza mid-droga li diġà teżisti. Il-valutazzjoni tal-impatt għamilha ċara li kien hemm kwistjoni ta’ proporzjonalità li kkunsidrat l-iskala limitata tal-problema, u l-kwistjonijiet dwar proporzjonalità kienu fost ir-raġunijiet l-għala l-Kummissjoni ma segwitx l-inizjattiva.

F’bosta każijiet oħra l-BVI talbet għal analiżi mtejba tas-sussidjarjetà, per eżempju: il-proposta għal Regolament dwar id-drittijiet tal-passiġġieri fit-trasport bix-xarabank u bil-kowċ[14], il-proposta għal Direttiva dwar il-prestazzjoni tal-enerġija tal-bini[15], il-proposta għal Direttiva li tiffaċilita l-infurzar transkonfinali fil-qasam tas-sigurtà fit-toroq[16], il-proposta għal Direttiva dwar il-protezzjoni tal-annimali li jintużaw għal għanijiet xjentifiċi[17], il-proposta għal Regolament dwar id-distribuzzjoni tal-ikel lill-persuni fil-bżonn[18], il-proposta għal Regolament biex tiġi stabbilita skema ta' frott għall-iskejjel[19], il-proposta għal Direttiva dwar l-Istadju II tal-irkupru tal-fwar tal-petrol waqt il-forniment tal-karburant lill-karozzi għall-passiġġieri[20]. Il-websajt tal-Kummissjoni dwar il-valutazzjoni tal-impatt għandha aktar informazzjoni dettaljata dwar dawn il-każijiet[21].

4. INVOLVIMENT TAL-PARLAMENTI NAZZJONALI

4.1. Opinjonijiet mibgħuta lill-Kummissjoni

Il-Kummissjoni ilha tittrażmetti l-proposti kollha ġodda lill-parlamenti nazzjonali mill-2006, u hija waqqfet proċedura sabiex tirrispondi għall-opinjonijiet tagħhom[22]. In-numru ta’ opinjonijiet li l-Kummissjoni rċeviet irdoppja bejn wieħed u ieħor kull sena, minn 53 fl-2006 għal 115 fl-2007, għal 200 fl-2008[23]. Dan juri li l-parlamenti nazzjonali qegħdin b’mod progressiv jistabbilixxu l-arranġamenti meħtieġa sabiex jirrispondu għall-inizjattivi tal-Kummissjoni. Għalkemm l-iskop ta’ dan l-eżerċizzju hu aktar wiesa’ mis-sussidjarjetà u l-proporzjonalità, il-parlamenti nazzjonali sikwit qajmu dawn il-kwistjonijiet. Per eżempju:

Il-Proposta għad-drittijiet tal-pazjenti fil-kura tas-saħħa transkonfinali[24]. Il-Kummissjoni rċeviet tliet opinjonijiet. Is-Senat Franċiż saħaq li sabiex jiġu rrispettati l-kunċetti ta’ sussidjarjetà u proporzjonalità il-proposta għandha tirrikonoxxi li l-organizzazzjoni tas-servizzi tas-saħħa hi responsabbli tal-Istati Membri. Iż-żewġ kmamar tal-Parlament Olandiż iddikjaraw li ma kienx ċar għalfejn għandu jkun hemm azzjoni fil-livell Ewropew. Huma esprimu dubji dwar ir-rispett tas-sovranità nazzjonali dwar l-organizzazzjoni u l-iffinanzjar tas-sistema tas-saħħa u dwar l-għażla tal-istrument legali (Direttiva). Il-Bundesrat Ġermaniż saħaq li s-servizzi ta’ għajnuna soċjali għandhom jiġu esklużi mill-ambitu. L-argument tiegħu kien li l-użu tal-Artikolu 95 tat-TKE għall-bażi legali m’għandhux jintuża sabiex jiġu evitati l-limiti għall-azzjoni Komunitarja fil-qasam tas-saħħa stabbiliti fl-Artikolu 152. Il-Bundesrat saħaq ukoll li l-Artikolu 5 tal-proposta li jikkonferma r-responsabbilità tal-Istati Membri għall-organizzazzjoni tas-sistemi tal-kura tas-saħħa għandu jiġi msaħħaħ aktar. Meta indirizzat l-opinjonijiet tal-parlamenti nazzjonali l-Kummissjoni ddikjarat li, skont l-Artikolu 152(5) tat-TKE, l-Istati Membri jibqgħu responsabbli għall-organizzazzjoni u forniment ta’ servizzi tas-saħħa u kura medika u b'mod partikolari sabiex jiddeterminaw id-drittijiet tal-pazjenti u kif il-kura tas-saħħa għandha tkun fornita. B’risposta għall-opinjoni tal-Bundesrat Ġermaniż, il-Kummissjoni ddikjarat ukoll li d-direttiva proposta tapplika għall-istandards tas-servizzi tas-saħħa provduti, iżda ma tkoprix ir-rimborż ta’għajnuna u assistenza soċjali lill-vittmi.

Il-Proposta għal Kumpanija Privata Ewropea[25]. Il-Bundesrat Ġermaniż esprima dubji dwar ir-rispett tas-sussidjarjetà u dwar jekk l-armonizzazzjoni proposta hijiex se tikseb l-għanijiet stabbiliti. Iż-żewġ kmamar tal-Parlament Olandiż talbu għal ġustifikazzjoni ċara tal-bażi legali. Huma xtaqu jevitaw sitwazzjoni fejn regoli nazzjonali li jipprojbixxu abbużi jkunu jistgħu jiġu evitati permezz ta’ regoli Ewropej. Huma kkontestaw ukoll il-valur miżjud tal-inizjattiva u t-tbassir tal-Kummissjoni dwar l-użu effettiv tal-intrapriża Ewropea. Fit-tweġiba tagħha lill-Bundesrat Ġermaniż, il-Kummissjoni ġibdet l-attenzjoni għall-fatt li l-inklużjoni ta’ rekwiżit transkonfinali bħala kundizzjoni għat-twaqqif ta’ Kumpanija Privata Ewropea tkun inkonsistenti mal-għan tal-proposta, b’mod partikolari li din tikkontribwixxi għat-tlestija u t-titjib tal-funzjonament tas-suq intern u tagħmlu aktar aċċessibbli għall-SMEs.

Il-Komunikazzjoni “Att dwar in-Negozji ż-Żgħar għall-Ewropa"[26]. Il-Bundesrat Ġermaniż kellhu ċertu tħassib dwar is-sussidjarjetà, pereżempju dwar il-kwistjoni ta’ programmi għall-iskejjel Ewropej sabiex jippromwovu l-ispirtu tal-intraprenditorija. Min-naħa l-oħra, is-Senat Taljan approva l-prinċipji kollha tal-Att dwar in-Negozji ż-Żgħar. Fir-risposti tagħha, il-Kummissjoni stiednet kemm il-Bundesrat Ġermaniż kif ukoll is-Senat Taljan sabiex jipparteċipaw attivament fil-proċess ta’ segwitu, speċjalment sabiex jaqsmu l-aħjar prattika mill-politika u l-miżuri nazzjonali u reġjonali tal-SME, pereżempju dwar il-kwistjoni ta’ “benchmarking”.

Jekk it-Trattat ta' Liżbona jiġi ratifikat, dan għandu jsaħħaħ ir-rwol tal-parlamenti nazzjonali fit-tfassil tal-liġijiet tal-UE[27]. Il-Protokolli 1 u 2 tat-Trattat jipprovdu għal sistema mtejba għall-parlamenti nazzjonali sabiex jesprimu l-opinjonijiet tagħhom fuq abbozzi ta’ proposti leġiżlattivi fir-rigward tal-konformità tagħhom mal-prinċipju ta’ sussidjarjetà. Il-parlamenti nazzjonali jkunu infurmati bil-proposti leġiżlattivi kollha u, ħlief f'każijiet urġenti li jkunu ġġustifikati kif xieraq, ikollhom tmien ġimgħat biex jesprimu l-opinjonijiet tagħhom[28]. Huma ikollhom id-dritt li jibagħtu opinjoni motivata lill-Kummissjoni jekk jikkunsidraw li proposta leġiżlattiva ma tikkonformax mal-prinċipju ta’ sussidjarjetà[29]. Skont l-għadd ta' reazzjonijiet li jidħlu mill-parlamenti nazzjonali, it-Trattat jipprovdi żewġ mekkaniżmi – il-‘karta s-safra’ u l-‘karta oranġjo’ – li jwasslu għal reviżjoni u għall-emenda jew l-irtirar possibbli tal-proposta. It-Trattat jinkludi wkoll dispożizzjonijiet ġodda għal kontroll ġudizzjarju ex post : il-parlamenti nazzjonali[30] u l-Kumitat tar-Reġjuni se jkunu jistgħu jressqu ksur suspett tal-prinċipju tas-sussidjarjetà quddiem il-Qorti Ewropea tal-Ġustizzja[31].

4.2. Eżerċizzji ta’ sussidjarjetà li saru mill-COSAC

Fl-2008 il-Konferenza tal-Kumitati tal-Komunità u l-Affarijiet Ewropej tal-Parlamenti tal-Unjoni Ewropea (COSAC) wettqet żewġ eżerċizzji ġodda dwar is-sussidjarjetà sabiex tissimula l-proċeduri proposti taħt it-Trattat ta’ Liżbona. Taħt dawn l-eżerċizzji l-Kummissjoni rċeviet 27 opinjoni.

Id-Deċiżjoni Qafas tal-Kunsill dwar il-Ġlieda kontra t-Terroriżmu [32]. B’total waslu 12-il opinjoni. Il-“House of Commons” tar-Renju Unit biss tat opinjoni negattiva dwar il-konformità mal-prinċipju tas-sussidjarjetà. 5 kmamar tal-parlamenti nazzjonali talbu lill-Kummissjoni sabiex tiċċara ċerti kwistjonijiet konessi mas-sussidjarjetà; u 5 oħra staqsew għal kjarifiki dwar il-konnessjoni mal-Konvenzjoni tal-Kunsill tal-Ewropa dwar il-Prevenzjoni tat-Terroriżmu.

Id-Direttiva dwar trattament ugwali barra mill-impjieg [33]. 15-il opinjoni waslu dwar il-proposta li minnhom 14 kienu pożittivi dwar is-sussidjarjetà. L-unika opinjoni negattiva wasslet mis-Senat Ċek.

5. APPLIKAZZJONI MILL-KUNSILL

Id-Direttiva Qafas dwar il-protezzjoni tal-ħamrija[34] Id-diskussjoni movimentata dwar din id-direttiva ġiet innutata fir-rapport tal-2007 dwar is-sussidjarjetà u l-proporzjonalità. Minkejja l-isforzi tal-Presidenza, appoġġjata mill-Kummissjoni, il-Kunsill ma wasalx għal ftehim politiku dwar din id-Direttiva f’Diċembru 2007. Il-kompromess finali, li pprovda għal grad wiesa’ ta’ flessibiltà għall-Istati Membri u naqqas mill-ispejjeż għall-implimentazzjoni tad-Direttiva, ma kienx aċċettabbli għal minoranza li timblokka għal raġunijiet relatati mas-sussidjarjetà u l-proporzjonalità. Diskussjonijiet fuq livell tekniku komplew fl-2008.

Id-Direttiva dwar l-obbligi ta' pubblikazzjoni u traduzzjoni għal ċerti tipi ta' kumpaniji[35]. Dispożizzjoni ta’ din il-proposta tneħħi l-obbligu li jiġu ppubblikati atti tal-kumpanija f’forma stampata, iżda tipprovdi li minflok din l-informazzjoni għandha tiġi ppubblikata fuq pjattaforma elettronika ċentrali bl-għan li jitnaqqsu l-ispejjeż għall-kumpaniji. Numru ta’ Stati Membri, li flimkien jiffurmaw minoranza li timblokka, jixtiequ li jibqa’ jiġi permess lill-Istati Membri li jżommu r-rekwiżiti ta’ pubblikazzjoni fl-istampa nazzjonali jew lokali bi ħlas għal dan mill-kumpaniji. Żewġ Stati Membri, fuq il-bażi tal-prinċipju ta’ sussidjarjetà, spjegaw li pubblikazzjoni fil-gazzetti nazzjonali jew lokali għandha valur miżjud għal soċjetajiet lokali, b’mod partikolari fejn il-firxa tal-internet hi limitata. Huma rriferew ukoll għall-bżonn li jinżamm dan is-sors ta’ ffinanzjar għall-istampa nazzjonali.

Id-Direttiva dwar trattament ugwali barra mill-impjieg[36]. Il-Ġermanja opponiet din il-proposta fuq il-bażi tas-sussidjarjetà. L-Irlanda esprimiet l-istess dubji u s-Senat Ċek adotta riżoluzzjoni fl-istess direzzjoni. Huma jikkonsidraw li l-proposta tmur lil hinn minn dak li hu permess mill-bażi legali tagħha (l-Artikolu 13 TKE) sabiex l-azzjoni tal-Istati Membri tkun tista’ tiġi inkoraġġuta, appoġġjata u ssupplimentata. Stati Membri oħra (b’mod partikolari l-Olanda u l-Italja) jikkunsidraw ukoll li l-proposta mhix f’konformità mal-prinċipju ta’ proporzjonalità minħabba l-ispiża amministrattiva u finanzjara li tinvolvi. Id-diskussjonijiet fil-Kunsill dwar din il-Proposta għadhom għaddejjin taħt il-Presidenza Żvediża.

Id-Direttiva dwar il-protezzjoni ta’ ħaddiema nisa tqal [37]. Għal bosta Stati Membri (b’mod partikolari l-Olanda), il-proposta ma tikkonformax mal-prinċipju tas- sussidjarjetà: dawn l-Istati Membri jippreferu li jibqgħu ħielsa li jiddeċiedu fuq ċerti kwistjonijiet koperti mill-proposta skont il-prattiċi u l-esperjenzi nazzjonali tagħhom.

Ir-Rati tal-VAT mnaqqsa[38]. Stat Membru wieħed qajjem is-sussidjarjetà fid-diskussjonijiet tal-Kunsill. Dan l-Istat Membru ma kellu l-ebda tħassib dwar is-sussidjarjetà dwar il-proposta tal-Kummissjoni tal-2008; madanakollu, hu oġġezzjona fuq il-bażi tas-sussidjarjetà għal element tal-kompromess propost mill-Presidenza Franċiża (li skontu kull talba sabiex Stat Membru japplika rata mnaqqsa għandha tkun suġġetta għal evalwazzjoni tal-impatt tagħha, b’mod partikolari l-impatt baġitarju). Dan l-element ma ġiex inkluż fil-ftehim politiku li ntlaħaq fil-Kunsill tal-Affarijiet Ekonomiċi u Finanzjarji tal-10 ta’ Marzu 2009.

6. APPLIKAZZJONI MILL-PARLAMENT EWROPEW

Waqt l-2008, il-Parlament Ewropew adotta żewġ riżoluzzjonijiet li jittrattaw is-sussidjarjetà u l-proporzjonalità f’xi dettall. F’Ottubru l-Parlament adotta riżoluzzjoni dwar ir-rapport tal-Kummissjoni dwar “ Tfassil Aħjar tal-Liġijiet tal-2006 dwar l-applikazzjoni tal-prinċipji tas-sussidjarjetà u l-proporzjonalità ”[39]. Din indirizzat ir-rwol il-ġdid tal-parlamenti nazzjonali fir-rigward tal-iskrutinju tas-sussidjarjetà. L-inizjattiva tal-Kummissjoni li tibgħat il-proposti l-ġodda tagħha lill-parlamenti nazzjonali u tfittex għar-reazzjonijiet tagħhom, ġiet ikkonfermata, iżda sabiex dan id-djalogu jsir aktar effiċjenti l-Parlament Ewropew jemmen li hemm bżonn li jiġi żviluppat approċċ komuni għall-prinċipji ta’ sussidjarjetà u proporzjonalità.

It-tieni riżoluzzjoni li tiffoka fuq kwistjonijiet ta’ sussidjarjetà hi r-reazzjoni tal-Parlament għall-Green Paper tal-Kummissjoni “ Lejn kultura ġdida ta' mobilità urbana ”[40]. Filwaqt li l-Parlament jikkunsidra li mobilità urbana hi r-responsabbiltà tal-awtoritajiet lokali, hu jirrikonoxxi rwol għall-UE fl-iżvilupp ta’ approċċ Ewropew integrat għall-kwistjoni. Filwaqt li l-UE m’għandiex tilleġiżla fil-qasam tal-mobiltà urbana, il-Parlament jargumenta li l-Unjoni għandha tikkunsidra “ħtiġijiet partikulari tat-trasport urban fl-oqsma ta’ politika fejn għandha setgħa leġiżlattiva (eż. il-politika baġitarja, il-politika ambjentali, il-politika soċjali u tas-suq tax-xogħol, il-politika tal-kompetizzjoni, il-politika tal-industrija, il-politika reġjonali u ta’ koeżjoni, il-politika tat-trasport u tas-sigurtà fit-toroq, u l-politika tal-enerġija)”.

7. APPLIKAZZJONI MILL-KUMITAT TAR-REġJUNI

In-Netwerk ta’ Monitoraġġ tas-Sussidjarjetà tal-Kumitat tar-Reġjuni daħal fit-tieni sena tal-ħidma tiegħu fl-2008. In-netwerk jopera permezz ta’ websajt interattiva[41] u hu primarjament immirat għall-istituzzjonijiet tal-gvern u parlamentari li jirrapreżentaw ir-reġjuni u l-ibliet tal-Ewropa. Il-Parlamenti nazzjonali huma wkoll mistiedna jipparteċipaw. Istituzzjonijiet oħra tal-UE u nazzjonali jistgħu jsegwu l-attivitajiet tan-netwerk bħala osservaturi. Meta l-Kumitat tar-Reġjuni joħroġ opinjoni dwar politika ġdida jew proposta leġiżlattiva ġdida, il-parteċipanti reġistrati fin-netwerk jistgħu jużaw formula standard elettronika sabiex jikkummentaw dwar il-konformità mal-prinċipju ta’ sussidjarjetà. Barra minn hekk, relaturi fil-Kumitat jistgħu jagħtu bidu għal konsultazzjonijiet aktar wesgħin tan-netwerk meta jkunu jeħtieġu aktar informazzjoni dwar sussidjarjetà u proporzjonalità għax-xogħol tagħhom. Fl-2008 saru tliet konsultazzjoni[42].

Il-Kumitat tar-Reġjuni għandu l-intenzjoni li juża n-netwerks u l-pjattaformi konsultattivi tiegħu, inkluż in-Netwerk ta’ Monitoraġġ tas-Sussidjarjetà, sabiex jipprovdi dejta lill-Kummissjoni Ewropea dwar l-impatti possibbli tal-inizjattivi tagħha fil-livelli lokali u reġjonali. Dan jippermetti lill-awtoritajiet lokali u reġjonali sabiex jipparteċipaw fi stadju bikri fil-proċess (pre)leġiżlattiv, u sabiex jikkontribwixxu għal valutazzjoni aħjar tal-impatti territorjali tal-proposti leġiżlattivi u ta’ politika tal-UE.

8. APPLIKAZZJONI MILL-QORTI TAL-ĠUSTIZZJA

Għalkemm ma kien hemm l-ebda każistika ġdida importanti li għandha tiġi nnutata, hemm rikjesta li għada għadejja għal deċiżjoni preliminari li tista’ tirriżulta biex il-Qorti tagħti sentenza fuq is-sussidjarjetà. Fit-13 ta’ Frar 2008 il- (l-Ingilterra u Wales) għamlet referenza lill-Qorti Ewropea tal-Ġustizzja għal deċiżjoni preliminari dwar ‘ir-Regolament dwar ir-roaming’[43]. Barra minn mistoqsija dwar il-bażi legali, il-High Court talbet lill-Qorti Ewropea tal-Ġustizzja jekk ir-regolament hux invalidu “ għar-raġuni li l-impożizzjoni ta’ limitu fil-prezz fir-rigward ta’ prezzijiet bl-imnut tar-roaming tikser il-prinċipju ta’ proporzjonalità u/jew sussidjarjetà .” Hija mistennija sentenza qabel l-2010.

9. KONKLUżJONIJIET

L-analiżi t’hawn fuq tissuġġerixxi tliet konklużjonijiet wesgħin. L-ewwel, filwaqt li l-applikazzjoni tal-prinċipji tas-sussidjarjetà u l-proporzjonalità ħafna drabi tesponi diverġenza ta’ opinjonijiet fil-Kunsill, dan mhux daqstant il-każ fil-Parlament Ewropew fejn jidher li jeżisti konsensus aktar ġenerali dwar il-bżonn għal azzjoni tal-UE u l-valur miżjud tagħha. It-tieni, in-numru ta’ opinjonijiet li l-Kummissjoni tirċievi mill-parlamenti nazzjonali dwar il-proposti tagħha qed jiżdied b’mod rapidu, bejn wieħed u ieħor qed jirdoppja kull sena. Din ix-xejra tista’ tistenna li tkompli jekk it-Trattat ta’ Liżbona jiġi ratifikat u “l-karti sofor u oranġjo” jsiru operattivi. Dan għandu jkompli jżid fid-dibattitu dwar is-sussidjarjetà u l-proporzjonalità. It-tielet, il-valutazzjonijiet tal-impatt saru l-mezz prinċipali sabiex jiġu indirizzati kwistjonijiet ta’ sussidjarjetà u proporzjonalità fi ħdan il-Kummissjoni meta inizjattivi ta’ politika jkunu qed jiġu mħejjija. Il-Bord ta’ Valutazzjoni tal-Impatt qed jilgħab rwol prinċipali f’dan ir-rigward, u l-linji gwida riveduti dwar il-valutazzjoni tal-impatt għandhom jwasslu għal aktar progress f’dan il-qasam.

Anness 1: Numru ta' opinjonijiet li waslu mill-parlamenti nazzjonali

Kmamar tal-parlamenti nazzjonali | Opinjonijiet li waslu |

1 | PT - Assembleia da República | 65 |

2 | DE - Bundesrat | 18 |

3 | SE - Riksdag | 16 |

4 | FR - Sénat | 13 |

5 | UK - House of Lords | 12 |

6 | DK - Folketing | 11 |

7 | CZ - Senát | 11 |

8 | IT - Senato della Repubblica | 8 |

9 | IE - Dáil Éireann and Seanad Éireann | 7 |

10 | IT - Camera dei deputati | 6 |

11 | NL - Staten Generaal | 5 |

12 | PL - Sejm | 5 |

13 | AT - Bundesrat | 4 |

14 | EL - Vouli ton Ellinon | 3 |

15 | DE - Bundestag | 2 |

16 | EE - Riigikogu | 2 |

17 | LU - Chambre des Députés | 2 |

18 | BE – Sénat/Senaat | 2 |

19 | CY - Vouli ton Antiprosopon | 2 |

20 | LV - Saeima | 2 |

21 | UK - House of Commons | 1 |

22 | CZ - Poslanecká sněmovna | 1 |

23 | BE - Chambre des Répresentants/ Kamer van volksvertegenwoordigers | 1 |

24 | BG - Narodno sabranie | 1 |

Total: | 200 |

[1] Il-Protokoll (Nru. 30) dwar l-applikazzjoni tal-prinċipji ta' sussidjarjetà u proporzjonalità (1997)

[2] COM(2009) 15, 28.01.2009

[3] L-Artikolu 3 tal-Protokoll

[4] Adottat fis-17.11.93, ĠU C 329, 06.12.1993, p. 132

[5] Taqsima 2, punt 3, tal-Ftehim Interistituzzjonali dwar is-Sussidjarjetà tal-1993.

[6] L-Artikolu 12 tal-Protokoll

[7] Il-Punt 6 tal-Protokoll dwar ir-rwol tal-parlamenti nazzjonali fl-Unjoni Ewropea, it-Trattat ta' Amsterdam.

[8] http://subsidiarity.cor.europa.eu/Help/tabid/283/Default.aspx

[9] SEC(2009) 92, 15.1.2009; ara t-taqsima 5.2 għas-sussidjarjetà u t-taqsima 7.2 għal proporzjonalità

[10] COM(2008) 636 u COM(2008) 637, 3.10.2008

[11] COM(2008) 428, 7.7.2008

[12] COM(2008) 426, 2.7.2008

[13] 2000/78/KE, 27.11.2000

[14] COM(2008) 817, 4.12.2008

[15] COM(2008) 780, 13.11.2008

[16] COM(2008) 151, 19.3.2008

[17] COM(2008) 543, 5.11.2008

[18] COM(2008) 563, 17.9.2008

[19] COM(2008) 442, 8.7.2008

[20] COM(2008) 812, 4.12.2008

[21] http://ec.europa.eu/governance/impact/index_en.htm

[22] “Aġenda għaċ-Ċittadini – Il-Kisba ta’ Riżultati għall-Ewropa”, COM(2006) 211, 10.05.2006.

[23] L-Anness 1 jipprovdi dehra ġenerali tal-oriġini tal-opinjonijiet li waslu għand il-Kummissjoni.

[24] COM(2008) 414, 2.7.2008

[25] COM(2008) 396, 25.6.2008

[26] COM(2008) 394, 25.6.2008

[27] Protokolli Nº1 u 2

[28] L-Artikolu 4 tal-Protokoll dwar ir-Rwol tal-Parlamenti nazzjonali fl-Unjoni Ewropea.

[29] Dan jolqot: proposti tal-Kummissjoni; inizjattivi ta' grupp ta' Stati Membri (cf. kooperazzjoni penali); inizjattivi tal-Parlament Ewropew; talbiet mill-Qorti Ewropea tal-Ġustizzja; rakkomandazzjonijiet mill-Bank Ċentrali Ewropew; u talbiet mill-Bank Ewropew tal-Investiment għall-adozzjoni ta' att leġiżlattiv Ewropew.

[30] Permezz ta’ azzjoni minn Stat Membru skont is-sistema legali nazzjonali tiegħu f’isem il-Parlament nazzjonali jew kamra tal-Parlament nazzjonali.

[31] L-Artikolu 8 tal-Protokoll dwar l-applikazzjoni tal-prinċipji tas-sussidjarjetà u tal-proporzjonalità.

[32] COM(2007) 650, 6.11.2007

[33] COM(2008) 426, 2.7.2008

[34] COM(2006) 232, 22.9.2006

[35] COM(2008) 194, 17.4.2008

[36] COM(2008) 426, 2.7.2008

[37] COM(2008) 637, 3.10.2008

[38] COM(2008) 428, 7.7.2008

[39] 2008/2045(INI), 21.10.2008

[40] 2008/2041(INI), 9.7.2008

[41] http://subsidiarity.cor.europa.eu

[42] (i) dwar l-Immigrazzjoni u l-Impjieg COM (2007) 248, COM (2007) 249, COM (2007) 637 u COM (2007) 638; (ii) dwar id-drittijiet tal-pazjenti fil-kura tas-saħħa transkonfinali COM (2008) 414; (iii) dwar il-“Green Paper” dwar il-Koeżjoni Territorjali COM (2008) 616.

[43] Kawża C-58/8 Vodafone Ltd, Telefónica O2 Europe plc, T-Mobile International AG, Orange Personal Communications Services Ltd vs is-Segretarju tal-Istat għan-Negozju, Intrapriża u Riforma Regolatorja dwar ir-Regolament tal-KE Nru. 717/2007